Toinen koulun kahdesta rakennuksesta eli entinen Oppikujan koulu. Vasemmalla punainen päärakennus.
**Kouvolan yhteiskoulu** on Kouvolan keskustassa sijaitseva peruskoulu. Rakennuksessa toimii yläkoulu (luokat 7–9). Oppilaita koulussa on noin 300. Vuonna 2016 koulussa oli 286 oppilasta.

Yhteiskoulu aloitti toimintansa 1955, ja aikaisempi koulurakennus valmistui vuonna 1963. Kyseinen rakennus tuhoutui täysin 11. helmikuuta 2014 sattuneessa tuhoisassa tulipalossa. Rakennus purettiin marraskuussa 2014.

Nykyään yhteiskoulu toimii yläasteena 1920-luvulla rakennetun entisen Kankaan koulun tiloissa. Vuonna 2015 Kouvolan yhteiskoulun lukio ja Kouvolan lyseon lukio yhdistettiin Kouvolan yhteislyseoksi.

Historia
--------

Kouvolan yhteiskoulun perustamisesta tehtiin Kouluhallitukselle 30. maaliskuuta 1954 anomus, joka evättiin. Seuraavana vuonna valtioneuvosto teki päätöksen viisiluokkaisen yhteiskoulun perustamisesta, ja koulun toiminta alkoi 1. syyskuuta 1955. Yhteiskoulu toimi aluksi viidessä paikassa, joista käytetyin oli Sivistys- ja urheilutalo. Kouvolan lyseon saadessa uuden koulurakennuksen otti yhteiskoulu käyttöönsä entisen lyseotalon vuonna 1961.

Uutta koulurakennusta alettiin rakentaa vanhan lyseon tontille entisen rakennuksen taakse. Yhteiskoulun rakennus vihittiin käyttöön 16. marraskuuta 1963, ja samalla vuonna 1906 rakennettu punahonkainen "puulyska" purettiin.

Peruskoulu-uudistuksen myötä Kouvolan yhteiskoulu muuttui yksityisestä koulusta kaupungin ylläpitämiksi Salparinteen yläasteeksi ja Kouvonrinteen lukioksi vuonna 1975. Nykyisellä nimellään koulu on toiminut vuodesta 1998 alkaen.

Tulipalo
--------

### Tapahtumat

Yhteiskoulussa syttyi 11. helmikuuta 2014 tulipalo, josta hätäkeskus sai ilmoituksen kello 11.46. Palo sai alkunsa koulun siipirakennuksesta, josta se levisi myös päärakennukseen. Koulun evakuointi tapahtui ripeästi. Onnettomuustutkintakeskuksen mukaan palo sai alkunsa siipirakennuksen liikuntasalissa olleesta viallisesta sähkökaapelista. Syttymispaikkaa ei olisi tavanomaisissa tarkastuksissa voitu havaita.

Kesäkuussa 2014 päätettiin, ettei koulurakennusta korjata eikä rakenneta uudelleen. Yläkoululaiset siirrettiin elokuussa 2014 lakkautetun Kankaan koulun tiloihin.

Lukio siirrettiin toimimaan keskustassa sijaitsevaan Kymen lukon rakennukseen ja se toimi siellä syksyyn 2017 asti. Vuonna 2015 Yhteiskoulun lukio ja Kouvolan lyseon lukio yhdistettiin Kouvolan yhteislyseoksi. Syksyllä 2017 yhteislyseon päärakennukseen valmistui laajennusosa ja peruskorjaus, jolloin entisen yhteiskoulun lukion toiminta siirtyi kokonaan uuteen rakennukseen.

Tuhoutuneen yhteiskoulun tontille rakennettiin tilapäinen parkkipaikka vuonna 2016 joka valmistui seuraavana vuonna.

### Yhteiskoulu palon jälkeen

* Koulu Salpaus­selän­kadun ja Sumu­laakson­kadun risteyksestä katsottuna.Koulu Salpaus­selän­kadun ja Sumu­laakson­kadun risteyksestä katsottuna.
* Koulu Sumu­laakson­kadulta katsottuna.Koulu Sumu­laakson­kadulta katsottuna.
* Koulun pääovi sammutuksen aikana. Yläpuolella ja keskellä on urkuparvi, jonka kautta savu ja tuli levisi salista koulun aulatilaan.Koulun pääovi sammutuksen aikana. Yläpuolella ja keskellä on urkuparvi, jonka kautta savu ja tuli levisi salista koulun aulatilaan.
* Palon syttymis­kohta rakennuksen sähkö­keskuksessa.Palon syttymis­kohta rakennuksen sähkö­keskuksessa.

Tulevaisuus
-----------

Kouvolan kaupungin marraskuussa 2018 laatiman uuden kouluverkon mukaan Kouvolan yhteiskoulu lakkautetaan 2020-luvun alkupuolella ja oppilaat siirtyy uuteen Keskustan yhtenäiskouluun, johon siirtyy myös Urheilupuiston yläaste, Kaunisnurmen ala-aste sekä osa Sarkolan ja Mansikkamäen ala-asteiden oppilaista.

Lähteet
-------

* Jaana Juvonen: *Kouvola 1939–2003: Kauppala, läänin pääkaupunki, aluekeskus*. Kouvola: Kouvolan kaupunki, 2003. ISBN 951-98877-4-1.

### Viitteet

1. 1 2  Satu Krautsuk: Koulu palaa Kouvolassa  11.2.2014. Yle. Viitattu 14.5.2014.
2. ↑  Suomen peruskoulujen oppilasmäärät vuonna 2016 opetuksen järjestäjän mukaan (Arkistoitu – Internet Archive)
3. ↑  Juvonen 2003, s. 429–430.
4. ↑  Juvonen 2003, s. 428–430
5. ↑  Juvonen 2003, 418, 430
6. ↑  Juvonen 2003, s. 432
7. ↑  Kouvolan yhteiskoulun tulipalo sai alkunsa ehkä ilmastointilaitteesta Kouvolan Sanomat.  Arkistoitu 26.2.2014. Viitattu 14.5.2014.
8. ↑  Y2014-01: Koulupalo Kouvolassa 11.2.2014. Onnettomuustutkintakeskus.
9. ↑  Yhteiskoulun palon syy selvisi  5.3.2014. Kouvolan Sanomat.  Arkistoitu 17.3.2014. Viitattu 14.5.2014.
10. ↑  Kouvolan sanomat 13.11.2018

Kirjallisuutta
--------------

* *Muistelmia elävästä talosta : Kouvolan yhteiskoulun historiikki 1955-2005.* Kouvolan yhteiskoulu : Kouvolan yhteiskoulun lukio, 2005. ISBN 952-91-9379-3.